אניוכלהגוףהזה **–** רוניחדשבסטודיותנע

מיכאל שחרור, אוגוסט 2019

אם הייתי יכול להמציא מילה למה שרוני חדש עושה הייתי אומר שהיא ׳מתגופפת׳. חבל שהמילה הזאת כבר תפוסה עם משמעות אחרת. ״אני וכל הגוף הזה״ הוא השם שרוני נתנה לערב שלה בסטודיו תנע. היא ביצעה שני סולואים שלה, את ׳אני-מה׳ ואת ׳גופי׳. רוני מחזירה את המחול לתהיה הראשונית על ההיות בגוף ולאינטמיות המביכה, המופלאה, המעונה, המצחיקה, של יצור/אדם/אישה עם גופה שלה. היא לא מרפה מהשאלה הקיומית הזאת. מה עושים עם כל הגוף הזה? לא ברור האם היא נהנית, האם היא מתייסרת, לפעמים זה נראה כאילו היא מנסה להיפטר מגופה או שמה גופה מנסה להיפטר ממנה.

יש פה הרהורים על המשטור של הגוף בכלל והגוף הנשי בפרט, על הדרישה ממנו להיות סקסי ועל האיסור עליו להיות סקסי, או סקסי בצורה מסויימת. אבל הגוף רוצה להיות סקסי אולי, ואולי בכלל לא. אבל מה זה ״הגוף רוצה״, אני רוצה, ומי זה אני, אני של הגוף או הגוף שלי. מאיפה הגוף יודע להיות סקסי, מעצמו או שזו התנייה. מה זה סקסי בכלל? מה צורתה הטבעית של המיניות, של הנשיות, של האנושיות של היצוריות. מה שנוצר זה פקעת של אימפולסים וקונפליקטים ורוני מתפקעת מכל מיני מקומות ולכל מיני כיוונים ומחזירה את חלקיה למקום בכל מיני אופנים. מתוך זה מתרחש משחק קסום, מפתיע, לפעמים גרוטסקי, ולפעמים ממש קליידוסקופי של שינויי צורה, שנעים בין האנושי, הנשי, היצורי, החרקי, החייזרי והגיאומטרי המופשט. אתה שוכח בכלל שזה בן אדם, זה פשוט צורות מרהיבות, ואז זה שוב יצור ושוב אישה יפה וכן הלאה ובו-זמנית.

זה מצליח כי יש לרוני חדש, מלבד יכולות מרשימות של כוח וגמישות, אינטלגנציה קינסטטית נהדרת. היא יודעת לעבוד עם הגרביטציה ועם האנטומיה כך שהתנועה תמיד אלגנטית ונראית מהנה אפילו כשנראית בסוג של סטרס. כשאני אומר שהתנועה נראית מהנה אני מתכוון שאני מרגיש שאם הייתי יכול הייתי מאוד רוצה לעשות את התנועות האלה. זה לא מובן מאליו. זה יותר משזה נראה מהנה זה כאילו הגוף שלי לומד משהו רק מלראות את התנועות האלה. הן הופכות לשלי כאילו שהגוף שלי קיבל אותן חזרה, כאילו הוא נזכר בהן. הגוף של רוני לא מוחזק שלא לצורך, יש תנופה, יש נשימה. אין ספירה, יש קצב פנימי אורגני מדוייק. המהלכים התנועתיים אף פעם לא מאולצים ולא כפויים ולא שכלתניים. זה גם כמו חידות תנועתיות עם פתרונות אלגנטיים ומפתיעים שהם כבר השאלה הבאה המתגלגלת אל פיתרונה וכן הלאה. אני לא יודע לאן זה ילך אבל זה ממשיך להתגלגל וההשתנות הזאת מחזיקה אותי מרותק. יש משהו מאוד טעון, הקשור גם לסבל, אך בתוך תחושה של וויטליות בריאה וקשובה ויצירתיות וחכמה הנובעים מהגופניות עצמה, לא מהראש.

אפילו כשהריקוד השני - ׳גופי׳ מבוצע כמעט כולו עם הראש זרוק אחורנית ב 90 מעלות כך שלא רואים אותו. דימוי קשה לצפייה. מפתיע איך היא יכולה בטריק כזה פשוט להעלים את ראשה מאיתנו, ולהמשיך לרקוד בלי ראש עם ראש. הדימוי הזה כל כך מוחשי וכל כך מטאפורי, ממש קלישאה אבל לא. הוא מאוד מקורי. אף פעם לא ראיתי כך בפשטות, לפנים, הבלי פנים הזה. איך רוקדים בלי ראש? פשוט מחביאים אותו מאחור. האם זה נעשה כבר פעם? ואם לא איך לא חשבו על זה קודם. אולי זה נעשה אני לא יודע. לי זה חדש. זה גאוני ומאוד תובעני. יש פה בחירה לכפות על הגוף משהו לא מתקבל על הדעת, לא נוח, בטח לא טבעי, יש פה סבל וצריך למצות אותו. האם הסבל הוא פיזי, או רגשי, או שאין פה בכלל סבל. האם הרקדנית סובלת או רק הצופה. כל הגוף הזה בלי הראש. אולי היא מסתכלת על התיקרה, מה היא רואה. הינה התגלמות הדיסוציאציה. אמנות ראויה היא אף פעם לא חד משמעית. ואז בסוף רוני מחזירה את הראש ופשוט מסתכלת עלינו ואנחנו רואים גוף עם פנים, סובייקט, את רוני רואים ורואים את עצמנו את שלמותנו. מקבלים אותה בחזרה.

בריקודים של רוני כל ג׳סטה אפשר לפענח בכל מיני מישורים, והמישורים שזורים יחד למיקשה אחת ואת העיקר אי אפשר לפענח אין מה, ויש מה. הריקודים של רוני דחוסים. לא רק הגוף מתפקע הוא מתפקע גם ממשמעויות, רמיזות, שאלות. ריבוי המשמעויות והעמדות של הגוף קשור לאיזון המדוייק מאוד בין כנות וישירות ובין אירוניה והומור.השילוב והאיזון בין כנות לאירוניה מאפשר חופש יצירתי. זה כיף שריקוד שראית כל כך מעורר אותך עד שאתה מוכרח לכתוב עליו כדי להמשיך לראות אותו ולהתפעל ממנו, לפצח אותו, לרצות אותו ולאהוב אותו ולהתרונן שיש חדש תחת השמש.

כשדיברתי עם רוני לפני ההופעה היא אמרה שדווקא בגלל חוסר הפורמליות של מופע סטודיו היא לחוצה יותר מאשר בהופעה רגילה עם במה מופרדת ותאורה. האינטימיות הזאת מאתגרת. רוני בחרה להעצים אותה. שאלתי אותה אם היא רוצה לשים כמה קוורצים שיש לנו במחסן בתור תאורה והיא אמרה שככה זה טוב (התאורה בסטודיו היא הרבה נורות תלויות מפוזרות בכל הסטודיו מכוסות באהילי נייר סיניים). בזמן ההופעה הבנתי על מה היא מדברת כי החוויה שלי היתה מאוד חזקה, נהניתי וגם סוג של סבלתי. זה היה אינטנסיבי וחשוף מאוד. התרגשתי.

הזמנתי את רוני לבוא להופיע ואולי גם לאלתר אצלנו בסטודיו. היא לא הגיעה לאילתור. אחרי שני הריקודים שרקדה לנו והשיחה האינטימית היא הרגישה שזה יהיה יותר מדי על הגוף להמשיך לאילתור. הערב היה שלם כפי שהיה. הרגשתי אהבה והכרת תודה גדולה, ועכשיו אני עוד יותר סקרן ואני מזמין את רוני לערב נוסף שבו אני מזמין אותה בעיקר לאלתר. מקווה שתבוא!

למה לאלתר?

כמה מילים על ההבדל בין כוריאוגרפיה לאימפרוביזציה:

אם נמשוך את ההבדל לשני קטבים אז תנועה ידועה מראש היא תנועה מופשטת בעלת דיוק ועוצמה סימבולית מרוכזת ומזוקקת. לפני ביצועה היא כבר קיימת כרעיון, כסמל ואז היא מבוצעת. תנועה מאולתרת היא תנועה אותנטית של יצור חי. היא ״מבוצעת״ ברגע שהיא נוצרת ולפעמים אפילו ללא מודעות. תנועות הרקדן המאלתר הם איפושהו בין שני קצוות אלה. גם הרקדן המאלתר חוזר על תנועות שזיקק במשך שנים, הוא רוקד, הוא לא עושה תנועות יומיומיות תכליתיות או אינסטנקטיביות. הוא נמצא בתחום שהוא מופשט וסימבולי, במידה ידועה, ברגע שהוא מגדיר את פעולתו כריקוד. מצד שני יש באימפרוביזציה שאיפה לאותנטיות, וגם אותנטיות בלתי נשלטת. יש את האמת החד פעמית של הרגע החי, כך שבמידה רבה המאלתר מבטא את עצמו המיידי. הוא חושף התנהגות.

אני רוצה שרוני תאלתר על התנועות שיצרה. אני רוצה לראות את עצם ההתהוות של התנועה שלה, שתנוע קרוב ליצירות הבנויות ושתתרחק מהן אם זה מה שיקרה. אני רוצה שיקרה משהו חדש לנגד עיני. אני רוצה לראות את רוני מתרקדת מתגופפת ממש. אני רוצה לראות את החיים עצמם. החיים הם לא כוריאוגרפיה הם אימפרוביזציה, אימפרוביזציות הן יצירות חד פעמיות שלא יחזרו על עצמן. הן לא מושלמות כמו כוריאוגרפיה מעובדת. הן נגועות לפעמים בבלבול ובעמימות, בפלא ובמורכבות של החיים המיידיים.

אני רוצה לאפשר לה ולנו את ההתגלות הזאת. טוב מה לעשות אני בסך הכל מורה לאימפרוביזציה.

בשיחה שלאחר ההופעה רוני הקריאה לנו משירי פרננדו פסואה המהווים עבורה השראה גדולה. הנה בית מאחד השירים:

”אומרים שבכל דבר שוכן דבר נסתר.

כן, זה הוא עצמו, הדבר שאיננו נסתר,

אשר שוכן בתוכו.

אך אני, עם מודעות ותחושות ומחשבות,

האהיה כמו דבר?

מה יש בי יותר או פחות ממנו?

הייתי טוב-לב ומאושר אילו הייתי רק גופי-

אך אני גם דבר אחר, פחות או יותר מרק זה.

איזה דבר עודף או גורע אני?

ומשיר אחר:

אני משתדל להתפשט ממה שלמדתי,

אני משתדל לשכוח את אופן הזכירה שלימדו אותי

ולגרד את הדיו שצבעו לי בה את החושים,

לשלוף מהארגזים את רגושי האמיתיים,

להסיר את העטיפה ולהיות אני, לא אלברטו קאירו,

אלא חית אנוש שהטבע ברא.“